**Bases de participació a la subhasta benèfica d’UNICEF Andorra 2021**

**Organitzada per Unicef Andorra**

Amb l’objectiu de recaptar fons a favor de projectes d’Unicef Andorra i promocionar als artistes del país, Unicef Andorra (l’organitzador) amb la col·laboració tècnica-artística del Museu Carmen Thyssen Andorra, obre la participació per la subhasta benèfica d’UNICEF, dirigida a alumnes de totes les escoles artístiques del Principat, així com als artistes del país tant professionals com amateurs, amb l’aportació d’una obra d’art que serà subhastada el dia 21 d’octubre de 2021.

A continuació es detallen les BASES de participació:

**1.- Sobre la participació:**

Per a la subhasta s’accepten diferents tipus d’estils i materials com pintura, escultura, gravat, fotografia, dibuix, tècniques mixtes, ceràmica i collage, entre altres.

Es demana als/les participants que les obres tinguin suport de tela, cartró, paper, impressió o impressió digital.

Poden participar tots els/les interessats/des encara que hagin participat en edicions anteriors.

**2.- Sobre l’obra:**

El tema o concepte de cada obra pot ser lliure o bé inspirat en la mostra actual del Museu Carmen Thyssen Andorra, “*Talents amb denominació d’origen. De Rigalt a Puigdengolas*”, amb obres de la Col·lecció d’art de Crèdit Andorrà i de la Colección Carmen Thyssen-Bornemisza. Els/les participants estan convidats/des a visitar la mostra sempre que manifestin la seva voluntat de col·laboració amb l’esdeveniment.

Les mides de les obres no poden superar 100 cm x 100 cm.

Les mides de les escultures no poden superar els 20 (llarg) x 20 (ample) x 30 (alçada) cm.

**3.- Presentació i recepció dels projectes:**

Les obres presentades han d’incloure els requeriments que es detallen a continuació:

* Un full amb:
  + el títol de la peça (en cas que en tingui), la tècnica/material, el suport, les mides, any de creació i la signatura.
  + una breu descripció de l’obra (inspiració, referències, contingut de l’obra, etc...)
* L’Annex contingut en aquestes bases:
  + dades de l’artista que presenta l’obra (nom, cognoms, correu electrònic i telèfon de contacte).

Tots els projectes s’hauran de presentar a la recepció del Museu Carmen Thyssen Andorra: Avinguda Carlemany num.37, AD700, Escaldes-Engordany, tel.800 800. Horari de dimarts a dissabte d’11 h a 18 h i diumenge d’11 a 13 h.

Els projectes es podran **presentar** **fins el 15 d’octubre del 2021 a les 18 h.** No s’acceptarà cap projecte després d’aquesta data. La subhasta es realitzarà a la sala d’actes de l’Andorra Park Hotel (C/ Les Canals, num.24, AD500, Andorra la Vella) el **21 d’octubre del 2021 al vespre.** Posteriorment, s’informarà de l’horari a tots els participants.

El transport de les obres des de les instal·lacions del museu fins l’Andorra Park Hotel serà a càrrec del Museu Carmen Thyssen Andorra.

**4.- Subhasta de les obres:**

Tots els beneficis recaptats durant la subhasta de les obres presentades seran destinats a accions i projectes d’Unicef Andorra.

El Museu Carmen Thyssen Andorra no intervé en la venda de les obres i no cobra comissions de cap transacció.

**5.- Propietat de les obres i propietat intel·lectual:**

Les obres presentades passaran a ser propietat d’Unicef Andorra.

Així mateix, els autors cedeixen en exclusiva a Unicef Andorra, en relació a les obres, tots els drets de reproducció, de comunicació pública (inclòs el dret de posada a disposició del públic), de distribució i de transformació reconeguts per la legislació vigent aplicable en matèria de drets d’autor, per dur a terme explotacions en tots els suports i totes les modalitats d’explotació conegudes en l’actualitat i que puguin aparèixer en un futur.

Aquesta cessió del drets d’autor s’efectua amb caràcter gratuït, per un àmbit territorial mundial, per a la durada màxima de protecció dels drets d’autor que preveu la legislació vigent en la matèria en cada moment i amb la capacitat per part d’Unicef Andorra d’atorgar llicències a tercers.

Per al cas dels menors d’edat, els pares o els tutors, en tant que representants legals dels infants que participin, són els que han d’atorgar el seu consentiment per a que tot l’anterior es dugui a terme.

En cap cas, els participants o, els pares o els tutors, en tant que representants legals, podran demanar una remuneració addicional per aquesta cessió.

**6.- Autorització per a la utilització de la imatge personal dels participants:**

Els participants, o en el supòsits de menors, els pares o tutors, en tant que representants legals dels infants participants, autoritzen a Unicef Andorra a fer ús de la imatge personal dels participants (imatge i/o veu), consistent en la realització de fotografies i altres enregistraments d’aquests durant l’esdeveniment de la subhasta.

En particular, i a mode enunciatiu i no limitatiu, els participants, o els pares o tutors legals autoritzen a Unicef Andorra, per si i/o per mitjà de les persones físiques i/o jurídiques que aquesta designi, a dur a terme els següents actes en relació amb la imatge personal del participant de què es tracti:

* Fixar la imatge i/o veu de l’infant de què es tracti (en el successiu, “el Material”), en les localitzacions i en les condicions que considerin adients i mitjançant qualsevol tipus d’aparells i procediments;
* Editar el resultat de les fixacions del Material referit en l’apartat anterior de la manera que considerin adient; i
* Reproduir, distribuir, comunicar públicament, posar a disposició de tercers, transformar i/o publicar i/o utilitzar de qualsevol altra manera el Material, bé integrant-ho en les seves campanyes publicitàries o promocionals o de comunicació, podent-lo explotar amb finalitat comercial o no, per a una durada indefinida i per a un àmbit territorial mundial, mitjançant la utilització de gràfiques i/o de mitjans de comunicació online i offline.

**7.- Protecció de dades de caràcter personal:**

La participació en aquesta acció de subhasta benefica implica la recollida de les dades de caràcter personal necessàries a l’efecte. Per tant, en participar, els participants o els pares o tutors, en tant que representants legals dels infants participants, consenten inequívocament en què les dades facilitades de forma voluntària per a la participació en el concurs passin a formar part de fitxers titularitat d’ Unicef Andorra, en tant que responsable, amb les finalitats de poder dur a terme la subhasta i realitzar la resta d’accions indicades en aquestes bases.

En cas que sigui necessari per dur a terme les finalitats abans esmentades, els participants o els pares o tutors, en tant que representants legals dels infants, accepten que Unicef Andorra pugui permetre que les seves dades de caràcter personal siguin tractades per tercers prestadors de serveis, les quals es durien a terme de conformitat amb l’establert en la Llei 15/2003, del 18 de desembre, Qualificada de Protecció de Dades Personals i els reglaments que la desenvolupen.

Els participants o els pares o tutors, en tant que representants dels infants, podran exercir els drets d’accés, de supressió, d’oposició i de rectificació mitjançant correus electrònics o altres comunicacions per escrit adreçades, juntament amb una còpia del document d’identitat que l’identifiqui, a:

UNICEF ANDORRA: Prat de la Creu, 59-65, Esc. B, 4ª 3K, AD500 Andorra la Vella.

Correu electrònic: marqueting@unicef.ad

**8.- Difusió:**

Unicef Andorra s’encarregarà, amb el suport tècnic del Museu Carmen Thyssen Andorra, de la difusió i promoció de la subhasta a través de canals propis i de canals tercers com la premsa.

**9.- Obres no subhastades:**

Per les obres que no s’hagin subhastat durant l’esdeveniment, Unicef Andorra proposa dues opcions a decidir pel participant:

1. L’autor/a pot recuperar-la el mateix dia de la subhasta, o bé del 22 al 31 d’octubre, a les instal·lacions del Museu Carmen Thyssen Andorra, en els horaris especificats en el punt 3.-
2. L’autor/a pot lliurar l’obra pel fons d’art d’Unicef Andorra.

Al moment de lliurar l’obra, s’ha d’especificar una de les dues opcions plantejades.

La presentació d’obres a la convocatòria implica l’acceptació de les bases establertes i signatura de les mateixes per part del/a participant.

**10.- Acceptació de les bases:**

El sol fet de participar en aquesta acció benefica mitjançant la presentació d’obres, les quals hauran d’estar obligatòriament signades, comporta l’acceptació d’aquestes bases per part dels participants i dels pares o els tutors dels participants menors d’edat, així com l’acceptació del criteri establert per Unicef Andorra en el relatiu a la resolució i a la interpretació de qualsevol qüestió derivada del desenvolupament i del funcionament de la subhasta.

Unicef Andorra es reserva el dret a poder modificar o cancel·lar les actuals condicions per qualsevol cas fortuït o de força major que pogués impedir el bon funcionament de la subhasta. En cas que es produeixi alguna d’aquestes circumstàncies, això serà convenientment comunicat per part d’Unicef Andorra.

Unicef Andorra es reserva el dret d’excloure aquells participants que, per la seva conducta, interfereixin en el bon funcionament de la subhasta.

**ANNEX**

DATA:

NOM I COGNOMS DEL PARTICIPANT:

NOM I CONGNOMS DELS PARES/TUTORS LEGALS:

PASSAPORT:

SIGNATURA: